geestelik | die lewe na 40
July 8, 2018 / Andorize	/ 4 Comments
July 5, 2018 / Andorize	/ Leave a comment
Audioboek: Courageous Women of the Bible
June 29, 2018 / Andorize	/ 4 Comments
Ek het hierdie audioboek so pas klaar geluister, geskryf en gelees deur Latan Roland Murphy.
Dis 'n pragtige boek van elf dapper vrou in die Bybel, onder andere Debora, Abigail, Batseba, Maria, Jogebed, en meer. Elke hoofstuk beskryf die profiel van een van hierdie bybelse vroue; en dit vat jou nie net op 'n reistog van geloof en dapperheid nie, dit leer jou ook hoe om dit toe te pas in jou eie lewe. En dit is vir my fenominaal van hierdie boek: ongeag die persoonlikheidsprofiele van die verskillende vroue, elkeen het 'n les waaruit mens kan leer en die bybelse waarhede kan maklik deur jou eie situasies weef.
Net vir interessantheid, die woord "dapper" word gedefinieer as volg:
Sinonieme daarvoor is: vreesloosheid, moed, stoerheid, durf, waagmoed, waaghalsig, vermetelheid, knars, heldhaftigheid
Regdeur ons lewens (sonder dat ons dit altyd besef), word ons opgeroep om dapperheid te toon; en dis glad nie maklik nie. Om die waarheid te sê, dis gewoonlik die tye wat vir ons die swaarste en hardste en moeilikste is; maar – en hier is waar die uitnemendheid lê – as ons ons vertroue in God plaas, gee Hy ons die krag en die moed om staande te bly.
Elke hoofstuk eindig met 'n "Courage Quest". Dis 'n lys van vrae wat jou help om dieper te delf in die lewens van die vroue en in die Skrif. En alles is toepaslik, jy moet dit net jou eie maak.
Beslis 'n boek wat ek sal aanbeveel. Dit bly beslis in my biblioteek vir toekomstige verwysing!
Die doel in doelwitte
June 25, 2018 / Andorize	/ 4 Comments
Dis al amper einde Junie en ek wonder hoe ver trek mense met hul nuwejaarsvoornemens. Nie ek nie, ek doen nie sulke goed nie. Ek hou nooit daarby nie want die lewe verander te veel en te vinnig. So ek is een van die twee ekstreme as dit by doelwitte kom. Ek is een van diegene wat meestal verkies om nie groot doelwitte of planne te hê nie. Ek het, maar dis met uitsondering. Ek mik na niks, en tog behaal ek ook resultate soos enige ander meer doelgerigte mens in die lewe. Maar ek is meer die "let go and let God" tipe; en minder die intellek.
Die ander ekstreem, natuurlik, is die persoon wat so rigied is in sy besluitneming dat daar geen ruimte is vir ander invloed of leiding nie.
So, wat is nou eintlik die regte manier, om doelwitte te hê, of glad nie? Want aan die een kant skryf Jakobus dat ons nie weet wat die dag van môre vir ons inhou en wat in ons lewe gaan gebeur nie; maar aan die ander kant skryf Salomo weer dat mense wat planne maak, ryk word. Nou hoe nou? Die twee staan in kontras met mekaar; een impliseer om planne te maak is eintlik 'n mors van tyd, en die ander een sê, gaan vir goud!
Tog sien ons regdeur die Bybel voorbeelde van hoe God sy mense gelei het in hulle besluitnemings. Hy was deel van die proses: van die beplanning tot die uitvoer van planne. Jona wat moes Nineve toe gaan maar aanvanklik nie daar uitgekom het nie. God het sy plannetjies sommer vinnig kortgeknip! Paulus wou gaan evangeliseer en gaan kerke plant, en dinge het nie altyd uitgewerk soos hy beplan het nie. Sy sendingreis Asië toe het nie gerealiseer nie omdat die Heilige Gees hom verhinder het om daar te gaan preek. Die Skrif sê: "Die Gees van Jesus het hulle nie toegelaat nie." En dan weer kry ons vir Noag wat die lewens van sy familie en die diere in die ark van die vloed gered het. Lank vooruit beplan en stappe geneem om die Godgegewe doelwit te bereik. Josef wat vir Egipte en sy familie voorsiening getref het toe die hongersnood aangebreek het. Weereens, 'n goeie intellek en goeie beplanning. Nehemia het vir die Israeliete van sekuriteit voorsien deur die muur rondom Jerusalem te herbou. Beplanning en doelwitte. Godgegewe, Godgesentreerd, deur God beïnvloed.
Dit sê vir my dat, wanneer ons planne en doelwitte het – nog voordat ons behoorlik daaraan dink – moet ons dit in lyn met God se wil kry. Ek dink nie Jakobus het bedoel dat ons glad nie mag doelwitte hê nie. Ek dink wat hy probeer sê is, ja, stel julle doelwitte en maak julle planne; maar moenie so onlosmaaklik rigied daarin vas wees nie. "Nee, julle moet sê: "As die Here wil hê dat dit moet gebeur, dan sal ons lewe en dan sal ons hierdie dinge doen" (Jak. 4:15). En hierin lê die balans. Al het Paulus doelwitte gehad, selfs Godgesentreerde doelwitte, was hy sensitief vir die leiding van die Heilige Gees. Hy het toegelaat dat die Here sy planne bestuur en verander soos Hy goeddink.
Dit is nou maar eenmaal so dat dinge vir ons ten goede sal uitwerk wanneer ons ons planne en ambisies en agendas vir God gee sodat Hy dit in lyn met Sy wil kan bring. Hy weet wat vir ons die beste is en Hy wil vir ons die beste hê. Hy begeer dat dit met ons goed gaan en nie sleg nie (Jer. 29:11); en ek praat nie hier noodwendig van sendingreise en kerke plant nie. Ek praat spesifiek uit die staanspoor van 'n doodnormale, alledaagse lewe. Ons moet leer om God volkome te vertrou met al ons planne en doelwitte, en toelaat dat Hy ons sal lei en in Sy besluite gegrond sal hou.
Mag Hy vir ons die regte insigte gee wat ons elke dag nodig het.
Waarop ons minder trots kan wees….
June 21, 2018 / Andorize	/ 1 Comment
Die Here het 'n sin vir humor, en eerbaar daarby om die minste daarvan te sê. Gister het ek gedink aan dinge waarop ek kan trots wees. Vanoggend in my stiltetyd, toe word ek teruggebring aarde toe met die dinge waarop ek nie so trots kan voel nie; en dis toe ek Filippense 4:8-9 lees in die Afrikaanse Bybelvertaling vir Almal (ABA): Dink aan alles wat mooi is en waarop jy kan trots wees.
Dink deurentyd die soort gedagtes waarop jy kan trots wees? Ja. "Center your mind on them [thoughts that are authentic and real, honorable and admirable, beautiful and respectful, pure and holy, merciful and kind], and implant them in your heart. Practice them in your daily life." (Amp.)
Doen ons dit in die praktyk? Ongelukkig nie. Inteendeel, ek dink meeste van die tyd is die toestand van ons gedagtewêrelde glad nie so bewonderingswaardig soos ons goue lysies van trots nie!
Sien, ons kan uiterlik dinge doen waarop ons kan trots wees; waarop ander mense kan trots wees. Maar wanneer dit by die gedagte-wêreld kom waar niemand kan sien nie, dan verander die storie.
So wat sê ons nou, nog steeds breëbors? Ek dink nie so nie.
Wat egter diep uit 'n mens se hart kom, maak die verskil en kan maak dat God niks daarvan hou nie. Want dit is van binne af, uit wat 'n mens begeer, dat vuil gedagtes groei, soos om ander se goed te vat of jou seksueel sleg te gedra…. dinge soos moord, om ontrou te wees in die huwelik, om meer te begeer as wat jy het, om mense kwaad te wil aandoen en allerhande skelmstreke te beplan, om nie om te gee wat jy doen nie, of dit nou reg of verkeerd is, om jaloers te wees op ander mense, om lelik met en van ander mense te praat, om te veel van jouself te dink en nie jou plek te ken nie en sommer net ligsinnig te wees. Al hierdie dinge kom uit die binnekant van die mens – dit is dinge waarvan God nie hou nie en dit maak mense voor Hom onrein en onaanvaarbaar. Mark 7:20-23, DB
Dit som alles op, wat Jesus hierbo sê. Ons gedagtewêreld vorm die basis van van ons dade en woorde. Dit vorm 'n groot deel van wie ons is, hoe en wat ons dink, hoe ons optree. Daarom is dit so belangrik vir ons om 'Bybels' oor alles te dink. En hoe is 'Bybels'? Want sekerlik het ons 'n stryd wat ons in ons gedagtes moet voer. Op een of ander wyse moet ons ons koppe regkry as ons op goeie voet met God wil bly. Maar hóé? Hoe weerstaan ek die slegte goed wat in my kop broei, wat 'n impak op my daaglikse lewe het en my gedrag beïnvloed?
Dis eintlik heel eenvoudig en dis die wonderlike daarvan. Paulus sê eenvoudig, Vul julle gedagtes met alles wat waar, eerbaar, skoon, suiwer, lieflik en lofwaardig is (NLV). Met ander woorde, dink aan dit wat saakmaak, dinge wat ordentlik en reg is, dinge waaraan God sal dink (dit sal WOW wees!) en waarvan Hy sal hou, dinge wat God sal sê goed is. Kort en kragtig: Moenie jou tyd mors om aan allerhande nuttelose te sit en dink nie. Hou jouself besig met dinge wat die moeite werd is en wat saakmaak, dan sal jy nie sit en crap uitdink nie.
My uitkyk oor die hele storie van "trots wees op jouself" het ietwat versag na hierdie reality check. God het altyd maniere om 'n mens gegrond te hou.
June 17, 2018 June 18, 2018 / Andorize	/ 4 Comments
Gister het ek 'n paar random goed neergeskryf van wat ek graag ernstig aan wil werk. En ek wil. Regtig. Kan 'n mens verander? Ek glo so, as jy wil. As jy toelaat dat die Here in jou hart en in jou lewe werk. Dit gee ons hoop: dat Hy die goeie werk wat Hy in ons begin het, enduit sal voer. En dis hartseer dat daar mense is wat dit nie glo nie; wat nie kan glo dat die Here iemand se hart en se lewe kan verander nie. Hulle worstel met die lelike dinge in hulleself – die lelike dinge wat maar inherent in elkeen van ons is – en dan gaan soek hulle dit in ander mense se lewens, maar hulle kom nooit op die punt om te aanvaar en te glo dat God in staat is om iemand te kan verander nie. Want hulle is nie bereid om te verander nie. Dis wie ek is. Kruidjie-roer-my-nie.
Dis jammer. Want God is vasberade om lewens te verander, en Hy wil dit graag doen. Elke mens worstel met die lelik van een of ander sonde in hul lewens. Party mense dink hulle is volmaak, maar hulle misgis hulself lelik. Ek is onlangs vertel dat ek leuens hier skryf en dat my 'aanhangers' my nie meer sal jammer kry as hulle die waarheid sou weet nie. Want dis hoekom mens blykbaar blog, om aanhangers te werf en sensasie te soek. Sien, die ding is, ek is nie bang vir die waarheid nie. Ek het niks om weg te steek nie. Soos ek sê, elke mens worstel met goggas in hul binneste. Elke mens het 'n geraamte of twee in die kas. Hier is myne: Vir jare het ek geworstel met 'n soeke na aanvaarding en goedkeuring van mense. Dit was my grootste swakheid in die lewe, van jongs af. Ek wou méér wees in die lewe; en dit het gelei daartoe dat ek my oorgegee het aan seksuele losbandigheid wat gepaard gegaan het met buite eglike verhoudings en aanlyn verhoudings. Ek wou net sosiaal aanvaarbaar wees en het liefde gesoek. Op totaal die verkeerde maniere en plekke. Dit was deurlopend aan en af in my lewe. Partymaal het dit goed gegaan vir lank, ander tye het ek geswig en geval. Dit was 'n sielkundige ding wat ek moes oorkom het.
Dit was toe, en nou's ek hier. Dis verby. Was gewees. Vandag kan ek terugkyk en sê, ek is baie diep uitgehaal en dit sit my in die regte posisie waar ek as instrument gebruik kan word om vir ander mense op grond van my slegte ervaringe te kan help. Jy kan nie iemand anders wil help as jy nie self deur so 'n situasie was nie want jy het geen verwysingsraamwerk nie. Ek troos my daaraan, God het my gered uit die diepste van donker en vuil dieptes. Hy verwyder ons oortredinge so ver as die ooste van die weste en gooi dit in die dieptes van die see om nooit weer daaraan te dink nie. So mense kan my vandag beskuldig dat ek 'n hoer is, dis okei. Ek is goed bekend met die lewe wat ek gelei het. Ragab was ook 'n hoer, en God het haar gered. So ook die vrou by die put wat baie mans in haar lewe gehad het waarvan nie een haar eie was nie. Jesus het haar oë oopgemaak en haar siel gered. Die onsedelike vrou wat die Fariseërs wou gestenig het, het Jesus gered. Nog 'n seksueel onreine vrou het Sy voete met haar hare en kosbare olie ingevryf. Hy het haar siel ook gered. Sien, God is in die besigheid van verlossing en transformasie. Dis Sy spesialiteit. En Hy doen nie halfhartige werk nie.
Van tyd tot tyd in ons lewens is daar areas waarmee ons sukkel; areas wat ons wens kon anders gewees het. Maar weet jy wat? Die Here bring ons op plekke in ons lewens en in situasies waar ons hierdie donker areas moet benader; waar ons 'n weg moet vind om te wil verander. Dit is wat God se genade doen: dit bring 'n kragtige verandering in 'n mens se hart en se lewe. Ongetwyfeld. En wat is genade? Joseph Cooke het dit mooi beskryf, hy sê: Grace is nothing more nor less than the face that love wears when it meets imperfection, weakness, failure, sin. Dis daardie kwaliteit van God wat maak dat Hy nie met ons reken volgens ons sondes nie; wat maak dat Hy hom nie op ons wreek volgens ons oortredinge nie. Dit is God se getrouheid. Hy bly getrou, al is ons ontrou. Dit is wat liefde is; wat liefde behoort te wees: To love the unlovely, the weak, the inadequate, the undeserving, and the despicable. Onverdiende genade.
Ek is die laaste een wat dit verdien het, maar ek moes deur die vuur en die vloed gegaan het om daar te kom en Sy genade te kon ontvang. Niemand hoef dit te glo nie, maar dit was – is – lewensveranderend. Ons het God se genade die meeste nodig die oomblik wanneer ons bewus word van sekere aspekte in ons lewens wat verkeerd is. Ja, ons elkeen het 'n goeie kant en 'n slegte kant. En dan het ons daardie kant wat ons liewer wil wegsteek; die dinge waarvoor ons skaam is. Op grond hiervan beoordeel die wêreld ons. Hulle aanvaar ons op grond van ons goeie kant, en verwerp ons op grond van ons slegte kant. Maar nie God nie. Hy is nie so nie. Sy gedagtes is nie ons gedagtes nie. Hy kyk nie na die een of die ander kant nie. Hy aanvaar ons as 'n geheel, net soos ons is. Nie as 'n gesplete persoonlikheid nie. En dit maak nie saak hoeveel keer ons op ons eie probeer om ons slegte dele beter te maak nie, ons kan nie. Nie op ons eie nie. Dit sal nooit goed genoeg wees nie want God is volmaak. Daarom moet ons al ons dele – goed en sleg – vir Hom gee sodat Hy ons kan heel maak.
Party dinge wat met 'n mens gebeur is net aaklig sleg, maar ons moet aanhou lewe, en aanhou met ons lewens aangaan, en weer sin vind. En aanhou bid vir hulle wat ons haat, want as hulle bly vasklou en vaskyk in die verlede en dink ons is die oorsaak van al die sleg in hulle lewens, lê daar vir hulle net benardheid in hulle lewens voor. Maar ek kan nie. Ek weet wat ek was en ek weet waar ek nou is. Ebenhaeser: tot hiertoe het God my gelei. Hy het nie die rooi see weggevat nie, Hy het dit oopgemaak. Hy het nie verby die tuin van Getsemane gegaan nie, Hy het daardeur gegaan vir iemand soos ek.
Slotsom is dit: Kry God se shalom vrede in jou hart. Jy is in Sy hande. Elke saak is in Sy hande. Hy voorsien op die ongelooflikste maniere; en stuur mense en situasies op jou pad wat jou elke dag bekragtig. Met tye voel ons oorweldig, maar dan kom Hy en maak alles stil in ons. Soms kry ons wysheid wat nie ons s'n nie. Hy verander ons, want Hy is lewend. Hy is in beheer met elke situasie wat 'n mens deur gaan. Hy gee die vrede en die uitkoms gee. Skep goeie moed!
My hartsvriendin het vir my hierdie kosbare woord gegee: Kom iemand met die verlede se sondes, selfs huidige tekortkominge en gooi dit teen jou, dan sê God, sy is witter as sneeu. As ons ons sondes bely het en God ons vergeef het, kan die duiwel maar los. Geen verlede sonde word jou weer toegereken nie. Nie jou twyfel nie, nie jou sonde nie, niks nie. Mits jy dit bely en laat staan het. Die borswapen van geregtigheid. Dis soos jou Rots, dit beskerm jou teen alle bose aanvalle. Hy doen die werk in jou, saam met jou. En dis 'n lewenslange proses. Dit vat tyd. Wat God in jou wil verander sal Hy verander, op Sy tyd en manier. Daarom, aantuigings, beskuldigings, ensovoorts maak nie meer saak nie. God sal die goeie werk wat Hy in jou begin het, enduit voer. Hy vorm ons dan op maniere wat Hy goeddink. Jy is nou Sy eiendom, klei in Sy hande. Daarom kan jy Hom vertrou.